Diario de Barcelona

O Diario de Barcelona (Diari de Barcelona en catalán) estió un diario catalán establito l'1 d'octubre de 1792 en a ciudat de Barcelona por Pere Pau Husson de Lapezaran, un impresor d'orichen napolitán, y que desaparixió en 2009 en integrar-se en Barcelona TV dimpués d'estar una publicación nomás que dichital mientras as suyas zagueras anyadas; cuan desaparixió yera uno d'os diarios mas antigos d'Europa.

Respective d'a suya ideolochía, quedó marcata dende 1814 (cuan se concedió o diario a la familia d'Antoni Brusi, recibindo o diario a suya embotada, El Brusi, de l'apellito familiar) por estar monarquico-conservador, encara que en os suyos inicios se podeba considerar que yera catalanista. Mientres a Guerra Civil Espanyola, o diario fue incautato por Estat Català, tornando en rematar a guerra a os suyos propietarios. En 1980 o diario disaparixió, pero dende 1982 tornó a publicar-se en rechimen d'autochestión por os suyos treballadors en edición bilingüe castellano-catalán dica 1984. O concello de Barcelona compró a capecera d'o diario en 1985 y la vendió en 1986, publicando-se nomás que en catalán dende 1987 dica 2009, cuan desaparixió.

Categoría:Periodicos desapareixius de Catalunya
Categoría:Periodicos en castellano
Categoría:Periodicos en catalán